《洛阳道》
南北朝·陈暄

洛阳九逵上，罗绮四时春。路傍避骢马，车中看玉人。

镇西歌艳曲，临淄逢丽神。欲知双璧价，潘夏正连茵。

作者简介：南朝陈义兴国山人。陈昕少弟。学无师受，文才俊逸。嗜酒。陈后主在东宫，引为学士，及即位，迁通直散骑常侍。常入禁中陪侍游宴，谓为狎客。以俳优自居，后主甚亲昵而轻侮之。尝倒悬于梁，临之以刃，限以时刻，命使作赋。后傲弄转甚，发悸而死。